Яропольский Георгий Борис и къуэр
Къэбэрдей-Балъкъэрым и литературэм хэщIыныгъэшхуэ игъуэтащ. Куэдрэ хьэлъэу сымэджа нэужь и ныбжьыр илъэс 58-нэм иту щэкIуэгъуэм и 21-м дунейм ехыжащ усакIуэ хьэлэмэт, зэдзэкIакIуэ Iэзэ Яропольский Георгий Борис и къуэр.
Яропольский Георгий 1957 гъэм дыгъэгъазэм и 17-м Новосибирск къалэм къыщалъхуащ, 1961 гъэм Налшык къэIэпхъуащ. Курыт еджапIэм иужькIэ Къэбэрдей-Балъкъэр къэрал университетым инджылызыбзэмкIэ и къудамэм щIэтIысхьэри, ар фIы дыдэу 1981 гъэм къиухащ.
ИужькIэ егъэджакIуэу Яныкъуей курыт школым щыIащ, «Телемеханика» ПО-м техникэ литературэм и зэдзэкIакIуэу щыIащ, «Эль-Фа» тхылъ тедзапIэм редактору, «Литературная Кабардино-Балкария» журналым редактор нэхъыжьу щылэжьащ.
Иужьрей илъэсхэм абы творчествэмрэ литературэ лэжьыгъэхэр зэдзэкIынымрэ и къару псори хуиунэтIащ. «Домино», «Эксмо» тхылъ тедзапIэхэм папщIэ абы урысыбзэкIэ зэридзэкIащ Грин Грэм и «Ар зэуапIэ губгъуэщ», Томас Дональд и «ХьэщIэщ хужь», «Арарат», «ПцIащхъуэ», «Сфинкс», Эмис Мартин и «Лондон и губгъуэхэм деж» романхэр.
И гъащIэ псор Яропольский Георгий яхуигъэпсащ къэбэрдей, балъкъэр, урыс литературэм. Абы къыдигъэкIащ езым и усэхэр щызэхуэхьэса «Пролог», «Акт третий, сцена первая», «Реквием по столетию», «Сфера дымчатого стекла», «Нечто большее» тхылъхэр.
Апхуэдэу Яропольский Георгий урысыбзэкIэ зэридзэкIащ ЩоджэнцIыкIу Алий, Мечиев Кязим, КIыщокъуэ Алим, Кулиев Къайсын, Тхьэгъэзит Зубер, Отаров Керим, Бабаев Ибрэхьим, IутIыж Борис, Созаев Ахъмэт, Гъубжокъуэ Лиуан, Уэрэзей Афлик, нэгъуэщIхэми я тхыгъэхэр.
Урыс псалъэмрэ усэмрэ я тхьэмадэхэм ящыщу къалъытэ Рейн Евгений Яропольский Георгий къилъытэу щытащ иджырей Урысейм и усакIуэ, зэдзэкIакIуэ нэхъыфI дыдэхэм ящыщу.
ЦIыху хьэлэмэт, усакIуэ гъуэзэджэ Яропольский Георгий Борис и къуэр дэ зэи тщыгъупщэнкъым.
КъБР-м ЩэнхабзэмкIэ и министерствэ, КъБР-м и ТхакIуэхэм я зэгухьэныгъэ,
КъБР-м и Журналистхэм я зэгухьэныгъэ, КъБР-м Печатымрэ цIыхубэ коммуникацэхэмкIэ
и къэрал комитет, КъБР-м Граждан жылагъуэ IуэхущIапIэхэм
ядэлэжьэнымрэ лъэпкъ IуэхухэмкIэ и управленэ.
КъБР-м ЩэнхабзэмкIэ и министерствэм, КъБР-м Печатымрэ цIыхубэ коммуникацэхэмкIэ и къэрал комитетым, КъБР-м и ТхакIуэхэм я зэгухьэныгъэм, КъБР-м и Журналистхэм я зэгухьэныгъэм, «Кабардино-Балкарская правда», «Адыгэ псалъэ», «Заман», «Горянка», «Советская молодежь» газетхэм, «Литературная Кабардино-Балкария», «Iуащхьэмахуэ», «Минги Тау», «Солнышко», «Нур», «Нюр» журналхэм, программэхэр къэзыт «Къэбэрдей-Балъкъэр» телекомпанием, «Къэбэрдей-Балъкъэр» къэрал телерадиокомпанием, «Налшык» жылагъуэ радиотелекомпанием, «Къэбэрдей-Балъкъэр» республикэ хъыбарегъащIэ агентствэм, «Эльбрус» тхылъ тедзапIэм, «КъБР-м и цIыхубэ хъыбарегъащIэ IуэхущIапIэхэм я лэжьыгъэр къызэгъэпэщынымкIэ комплекс центр» къэрал кIэзонэ IуэхущIапIэм, «Тетраграф» ООО-м я лэжьакIуэхэм гущIыхьэ ящыхъуащ усакIуэ, зэдзэкIакIуэ Яропольский Георгий Борис и къуэр игъуэ нэмысу зэрылIар икIи абы и Iыхьлыхэмрэ и благъэхэмрэ яхуогузавэ.
